Kimi Makwetu, ouditeur-generaal (OG), se skokverslag oor die ouditresultate van die staatsdiens dui op ’n volgehoue agteruitgang in die bestuur van openbare geld.
Makwetu het self sy teleurstelling uitgespreek dat die verslag vir 2018-’19 dui op ’n volgehoue verswakking in ouditresultate. Hy doen ’n beroep op die regering om dringend op te tree.
Omdat die politieke wil ontbreek, is dit van groot belang dat Makwetu sy nuwe magte om wanbestuur te bestry vinnig en doeltreffend in werking stel. Ingevolge dié magte kan hy onreëlmatighede na die gepaste ondersoekeenhede verwys. Indien van sy aanbevelings nie toegepas word nie, mag hy voortaan skuldsertifikate aan rekenpligtige beamptes uitreik wat hulle persoonlik aanspreeklik hou.
Die OG se kantoor begin vanjaar om op te tree weens 28 wesenlike onreëlmatighede by agt staatsinstellings wat R2,81 miljard verteenwoordig. Dit is ’n druppel aan die emmer as die totale bedrag van onreëlmatige uitgawes – R62,6 miljard – in ag geneem word. Makwetu het wel aangedui ’n verdere 89 staatsdepartemente, wat 70% van die nasionale begroting verteenwoordig, sal in die komende jaar onder die vergrootglas wees.
Daar is aanduidings dat die land se vervolgingsinstellings baie stadig begin beweeg in die rigting van meer vervolgings van korrupsie- en staatska-pingsake. Tog bly dit ’n erge frustrasie vir die samelewing en is dit steeds ’n geldige vraag of die wil en vermoë werklik gaan bestaan om die OG se bykomende verwysings ook behoorlik te hanteer.